4.3

V sporočilu so na podlagi zgoraj navedene študije o modri rasti (glej točko 1.5) obravnavane tudi dinamika in možne prihodnje usmeritve za vsako od petih osrednjih področij, pri čemer so v ospredju inovacije in nova delovna mesta, zlasti pa naslednji elementi: 4.3.1 Sektor pomorskega in obalnega turizma, ki je z vidika bruto dodane vrednosti in števila zaposlenih največji, zaposluje 2,35 milijona oseb oziroma 1,1 % vseh zaposlenih v EU, pri čemer več kot 90 % tovrstnih podjetij zaposluje manj kot 10 ljudi. Do leta 2020 se pričakuje od 2- do 3-odstotna rast, samo sektor križarjenj pa bi lahko med letoma 2010 in 2020 ustvaril 100 000 dodatnih delovnih mest. Sektor jadranja naj bi po podatkih združenja European Cruise Council predvidoma rasel od 2 do 3 % na leto (8). 4.3.2 Leta 2011 je vetrna energija, pridobljena na morju, zajemala 10 % nameščenih zmogljivosti, neposredno ali posredno zaposlovala 35 000 ljudi v Evropi ter obsegala 2,4 milijarde eurov letnih naložb, skupna zmogljivost pa je znašala približno 3,8 GW. Na podlagi nacionalnih akcijskih načrtov držav članic za obnovljivo energijo naj bi z vetrnimi viri energije leta 2020 proizvedli 494,6 TWh, od tega 133,3 TWh na morju. S tem povezane zaposlitvene možnosti obsegajo 170 000 delovnih mest do leta 2020 in 300 000 delovnih mest do leta 2030. Obetavne so tudi gospodarske panoge, ki so šele v začetni fazi razvoja, npr. pridobivanje energije na podlagi plimovanja, pa tudi na podlagi valovanja, kar sta področji, v kateri so nekatere države članice že veliko vložile. 4.3.3 Svetovni letni promet pomorskega rudarstva se lahko po ocenah strokovnih zainteresiranih strani v študiji o modri rasti v naslednjih desetih letih poveča s tako rekoč nič na 5 milijard EUR in do leta 2030 doseže 10 milijard eurov. Možno je tudi, da bi leta 2020 v svetovnem merilu 5 % rudnin, kot so kobalt, baker in cink, pridobili iz oceanskih globin, ta delež pa bi lahko do leta 2030 porasel na 10 %. Med letoma 2000 in 2010 se je po podatkih Svetovne trgovinske organizacije (PRESS/628, 7. april 2011) cena številnih neenergetskih surovin letno povečevala za okoli 15 %, predvsem zaradi povpraševanja v gospodarstvih v vzponu. Toda če izvzamemo pesek in prod, je izkoriščanje in izkopavanje rude iz morja še vedno v povojih, izvaja pa se le v plitvejši vodi. 4.3.4 V letu 2010 je bil skupni obseg proizvodnje akvakulture v EU nekoliko pod 1,3 milijona ton, z njo je bilo ustvarjene približno 3,2 milijarde eurov in zagotovljenih 80 000 delovnih mest. Več kot 90 % podjetij v EU, ki se ukvarjajo z akvakulturo, je malih in srednje velikih podjetij (MSP). Glede na poročilo Organizacije za prehrano in kmetijstvo iz leta 2010 z naslovom Položaj svetovnega ribištva in akvakulture (The State of World Fisheries and Aquaculture) znaša v svetovnem merilu letna rast akvakulture 6,6 %, njena proizvodnja pa se je med letoma 2002 in 2009 s 40 milijonov ton povečala na 53 milijonov ton, zaradi česar je sektor gojenja živali za prehrano najhitreje rastoči sektor. Čeprav se svetovno povpraševanje povečuje, ostaja obseg evropske proizvodnje nespremenjen, potrebe EU po ribah pa se krijejo z uvozom, s katerim se zagotavlja od 60 do 65 % oskrbe. Odbor poziva Komisijo, naj za potrebe razvoja akvakulture pregleda politiko financiranja, ki velja zanjo in v skladu s katero so bile v obdobju 2014–2020 subvencije nadomeščene z neposrednimi plačili. 4.3.5 Novi sektor modre biotehnologije trenutno predstavlja le majhen delež pri zaposlovanju v Evropi, njegova ocenjena bruto dodana vrednost pa znaša 0,8 milijarde eurov. Sektor bi lahko kratkoročno postal nišni trg, usmerjen v proizvode z visoko dodano vrednostjo za zdravstveni in kozmetični sektor ter sektor industrijskih biomaterialov. Do leta 2020 bi se lahko preobrazil v srednje velik trg ter se širil v smeri proizvodnje metabolitov in primarnih spojin (lipidov, sladkorjev, polimerov in proteinov) kot surovin za prehrambno in kemično industrijo ter industrijo krmil. Dolgoročno in ob predpostavki tehnološkega napredka pa bi se modra biotehnologija lahko razvila v smeri množičnega zagotavljanja specializiranih proizvodov z visoko dodano vrednostjo.